Andijon shahrining yoshi ilmiy isbotlandi

Andijonda 2500 yildan ilgari shaharsozlik madaniyati vujudga kelganligi ishonarli ashyoviy dalillar bilan isbotlab berildi. Bu haqda “Andijonnoma” gazetasi xabariga asoslanib “Kun” nashri ma’lum qildi.

“Bobur” xalqaro jamoat fondining tashabbusi hamda homiyligida oxirgi 20 yil davomida O’zbekiston Fanlar akademiyasining Arxeologiya ilmiy-tadqiqot instituti bilan hamkorlikda (shartnoma asosida), Andijon shahri va uning atrofida olib borilgan ilmiy-arxeologik qazishmalar natijasida topilgan ashyoviy dalillarga asosan, shaharga eramizdan avvalgi VI asrda asos solinganligi aniqlandi.
Arxeologiya ilmiy-tadqiqot institutining Turon bo‘limi rahbari, tarix fanlari doktori B. Matboboyev boshchiligidagi Andijon arxeologiya ilmiy ekspeditsiyasi ko‘p yillik izlanishlar natijasida “Qadimgi va o‘rta asrlardagi Andijon” (2011-yil) va “Andijon tarixi” (2014-yil) kitoblari arxeolog-akademik Yu. F. Buryakov va arxeolog, tarix fanlari doktori M. X. Isomiddinov mas’ul muharrirligida, “Sharq” nashriyotida chop etildi va ilmiy iste’molga kiritildi.
Andijon shahrining shaharsozlik madaniyati tarixini ilk bor aniqlab bergan yuqorida zikr etilgan kitoblar YuNYeSKO, O’zbekistondagi yirik mutaxassis-olimlar (Ye. V. Rtveladze, T. Sh. Shirinov, A. A. Asqarov, R. X. Sulaymonov, Sh. R. Pidayev v.b.), shuningdek, xorijlik mutaxassis-olimlarga yuborilib, ijobiy xulosalar olindi.
“Topilgan arxeologik ashyoviy manba-dalillar asosida fond tasarrufidagi Bobur bog‘ida ‘Andijon shaharsozlik madaniyati tarixi’ muzeyi tashkil etilib, hozirda ziyoratchilar va mehmonlar bilan gavjum. ‘Bobur’ xalqaro jamoat fondirahbari Z. Mashrabovning ta’kidlashicha, yaqin kunlarda mutaxassis-olim va ziyolilar ishtirokida ushbu kitoblarning taqdimoti rejalashtirilmoqda”, – deyiladi gazeta xabarida.